Citroni järeltulijad taotlesid tagasi mitmeid kinnistuid, ent said enda kätte vaid mõned. Enim väärivad tähelepanu Suur-Karja, Müürivahe ja Väike-Karja vahele jääva kvartali hooned, mis küll edasi müüdi. Osa juba paar kuud pärast kinnistamist, kusjuures ostjaks oli oma kinnisvaratehingutega kurikuulsust kogunud Priit Kajari, ning osa mõni aasta hiljem, ostjaks Hillar Soosalu  juhitav Elias. Tagasi saadi aga veel ka näiteks Kreutzwaldi ja Narva maantee nurgal asuv hoone, mis pärast kiiret edasimüüki oli pritsimeeste sage külastuspaik, ent mis pärast Ruslan Rastoštšenkovi Aldera Investi kätte minekut kenasti ära renoveeriti. Olgu lisatud, et Isaki lapselaps peaks olema aeg-ajalt seltskonnaajakirjandusest läbilipsav Eduard Klas-Glass, kes koos endise telediktori Merle Randmaga juhib firmat Klas-Kinnisvara. Viimasele kuulub Citroni üks kinnistuid Vana-Viru tänaval.